**Pályázati felhívás**

Zalaszentgrót Város Önkormányzatának Képviselő-testülete az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelete, valamint az 58/2016. (V. 26.) számú képviselő-testületi határozata alapján önkormányzati tulajdonban lévő telekrész és az azon található épület értékesítésére az alábbi nyilvános pályázati felhívást teszi közzé:

**1. A pályázatot kiíró neve, székhelye:**

Zalaszentgrót Város Önkormányzata, 8790 Zalaszentgrót, Dózsa Gy. u. 1.

**2. A pályázat fajtája:**

Nyilvános

**4. A pályázat tárgyát képező belterületi ingatlan adatai, induló vételárak:**

|  |  |  |  |  |
| --- | --- | --- | --- | --- |
| **Cím, helyrajzi szám** | **Rendeltetés** | **Telekrész alapterülete** | **Épület alapterülete** | **Bejegyzett terhek** |
| 8795 Zalaszentgrót, Csáfordi u. 2.,Zalaszentgrót 5293 | Kivett lakóház, udvar, gazdasági épület  | kb. 1930 m2 | 287,510 m2 | - vezetékjog(jogosult: Magyar Telekom Nyrt.)- vezetékjog(jogosult: E.ON Észak-dunántúli Áramhálózati Zrt.) |
| **Induló vételárak**  |
| A telekrész esetén: | 150,- Ft/m2 |
|  Az épület esetén:  |  1.000.000,- Ft (azaz egymillió forint) |

**A pályáztatásra kerülő telekrész természetbeni elhelyezkedését a pályázati felhívás 1. számú mellékletét képező térkép szemlélteti.**

**5. Közműellátottság:**

Az épület villany közművel, illetve több almérő órával ellátott. Az egyéb közművek tekintetében csatlakozási lehetőség adott. A vízvételi lehetőséget jelenleg az udvaron található vezetékes vízcsap biztosítja.

**6. Műszaki állapot:**

Az épület korábban mezőgazdasági épületként, majd önkormányzati szükséglakásokként funkcionált. Az épület leromlott műszaki állapotban van, ugyanakkor szerkezetileg stabilnak minősül. A műszaki hiányosságok megnyugtató rendezése érdekében az épület felújítása, esetlegesen elbontás és újraépítés szükséges.

**7. A vagyontárgy hasznosításának célja, tájékoztatás a kötött célú hasznosítási kötelezettségről, valamint az attól való eltérés jogkövetkezményeire:**

Zalaszentgrót Város Önkormányzata a telekrészt és a felépítményt - a Csáfordi Településrészi Önkormányzat testületének kezdeményezésére - értékesíteni kívánja, mivel elhelyezkedésük és az épület műszaki állapota miatt egyéb módú hasznosításukra nincs lehetőség.

A pályázat nyertesét az adásvételi szerződés megkötését követően az ingatlan kötött célú hasznosítási kötelezettsége nem terheli.

**8. Az ingatlan értékesítésével kapcsolatos különleges feltételek:**

A kizárólagos önkormányzati tulajdonban lévő Zalaszentgrót 5293 helyrajzi számú ingatlan ÉNY-i területét a csáfordi temető parkolójaként használják, melynek ilyen formában történő hasznosítása a továbbiakban is indokolt.

A fentiekre tekintettel az érintett önkormányzati területen telekmegosztást kell elvégezni, melynek következtében az értékesítésre szánt telekrész mintegy 1930 m2 nagyságban kerül kialakításra.

A pályázat nyertesének a telekalakítást engedélyező jogerős hatósági határozatot legkésőbb 2017. március 31-ig a kiíró felé be kell mutatnia.

A telekalakítási eljárással kapcsolatban felmerülő mindennemű költséget (geodéziai szakember díja, igazgatási szolgáltatási díjak, illetékek) a pályázat nyertesének, mint majdani vevőnek kell viselnie.

Az adásvételi szerződésben a vételár a telekrészt illetően a telekalakítást engedélyező jogerős hatósági határozatban megállapított területnagyság alapján kerül meghatározásra.

A pályázati felhívás tárgyát képező telekrészre és épületre kizárólag együttesen tehető vételi ajánlat.

**9. Pályázati biztosíték (bánatpénz):**

A pályázaton való részvétel biztosíték adásához kötött. A pályázati biztosíték összege **20.000,- Ft**, azaz húszezer forint, amelyet Zalaszentgrót Önkormányzatának az OTP Bank Nyrt.-nél vezetett **11749053-15432443-00000000** számú bankszámlájára kell megfizetni, és legkésőbb az ajánlat benyújtásának határidejéig kell rendelkezésre bocsátani. A pályázat benyújtásának határidejéig rendelkezésre bocsátott biztosíték azt jelenti, hogy a biztosítéknak ezen időpontig meg kell jelennie Zalaszentgrót Város Önkormányzatának fent megjelölt bankszámlaszámán. Az átutalási közleményben kérjük az alábbi adatok feltüntetését:

- „Pályázati biztosíték, csáfordi telekrész és épület megvétele"

- Pályázó neve, címe

Pályázó köteles pályázatához csatolni a pályázati biztosíték maradéktalan átutalására vonatkozó pénzintézeti igazolást vagy a készpénz-átutalási megbízás feladóvevényét.

Az ajánlatok érdemi elbírálása esetén a nem nyertes pályázók részére a bánatpénz az ajánlati kötöttség lejártát követő 5 napon belül visszautalásra kerül.

A pályázati kiírás visszavonása, a pályázati eljárás eredménytelensége, illetve az ajánlat érvénytelensége esetén a pályázati biztosíték az erre vonatkozó döntés meghozatalát követő 5 napon belül kamatmentesen visszajár. Nem jár vissza a bánatpénz, ha az ajánlattevő az ajánlatát az ajánlati kötöttség időtartama alatt visszavonta, vagy a szerződés megkötése neki felróható okból hiúsult meg.

Amennyiben a pályázat nyertese a telekalakítást engedélyező jogerős hatósági határozatot a 8. pontban rögzítettek szerint a kiíró felé nem mutatja be, úgy a befizetett pályázati biztosítékot elveszti.

**10. A pályázat benyújtásának helye:**

Zalaszentgróti Közös Önkormányzati Hivatal (8790 Zalaszentgrót, Dózsa Gy. u. 1.)

**11. A pályázat benyújtásának határideje:**

2016. szeptember 26. (hétfő) 10:00 óra

**12. A pályázat benyújtásának módja:**

Az ajánlatok benyújthatók személyesen, vagy postai úton. Az ajánlatok zárt borítékban, 1 eredeti példányban kell benyújtani, melynek minden oldalát aláírással kell ellátni. A borítékon kizárólag a következő szövegrészt kérjük feltüntetni:

„Ajánlat csáfordi telekrész és épület megvételére”

A pályázat akkor minősül határidőre benyújtottnak, ha az ajánlattételi határidő lejártáig a megadott címre beérkezik személyesen vagy postai úton. A késve érkezett pályázatokat a kiíró érvénytelennek minősíti.

**13. A pályázati ajánlat kötelező tartalma:**

- a pályázó azonosítására szolgáló adatok (természetes személy esetén: név, születéskori név, lakcím, születési hely, idő, anyja neve, személyazonosító igazolvány száma, személyi azonosító jele, adóazonosító jele; jogi személyek, illetve jogi személyiséggel nem rendelkező szervezetek esetén: megnevezés, székhely, cégjegyzékszám/nyilvántartási szám, adószám, statisztikai számjel, képviselő neve, képviselő címe)

- a pályázat tárgyának meghatározása, azonosító adatai (település; helyrajzi szám)

- a megajánlott ellenszolgáltatás

- a bánatpénz befizetésének igazolása

- a pályázati kiírás feltételeinek elfogadására és az ellenszolgáltatás teljesítésére vonatkozó nyilatkozat

- amennyiben az eljárásban meghatalmazott vesz részt, a meghatalmazás eredeti példánya

**14. Pályázati eljárás eredménytelensége:**

Eredménytelen a pályázati eljárás, ha

- nem érkezik pályázati ajánlat,

- kizárólag érvénytelen ajánlat érkezik,

- a kiíró a pályázatot eredménytelennek nyilvánítja, vagy a kiírást az ajánlatok benyújtására nyitva álló határidőig visszavonja.

**15. Pályázat érvénytelensége:**

Érvénytelen a pályázat, ha

- a pályázatot a benyújtásra meghatározott határidő eltelte után nyújtották be,

- a pályázati biztosítékot a pályázó határidőben nem fizette meg vagy annak megfizetését nem igazolta,

- a pályázat nem felel meg a pályázati kiírásban meghatározott tartalmi, formai követelményeknek.

Az érvénytelen pályázatot benyújtók a pályázati eljárásban további szakaszában nem vehetnek részt.

**16. A pályázat elbírálásának szempontja:**

A pályázat nyertese az a személy lesz, aki az ingatlanra a legmagasabb összegű vételi ajánlatot teszi.

Az ajánlatoknak a telekrész, illetve az épület vonatkozásában is legalább az induló árakat el kell érniük.

A legmagasabb összegű vételi ajánlat a mintegy 1930 m2 nagyságú eszmei területnagyságra vonatkozó szorzat alapján a telekrészre számított összeg, valamint az épületre vonatkozó ajánlat összegének összeadásával kerül megállapításra.

**17. A pályázatok bontásának ideje:**

2016. szeptember 26. (hétfő) 10:00 óra

**18. A pályázatok bontásának helye:**

Zalaszentgróti Közös Önkormányzati Hivatal Deák Ferenc Terem (8790 Zalaszentgrót, Dózsa Gy. u. 1.)

**19. A pályázat bontásának módja:**

A pályázatok bontását a pályázat kiírójának képviselője végzi. A pályázatok bontásánál az ajánlatkérő nevében eljáró személyek, az ajánlattevők, valamint a meghívott személyek lehetnek jelen. A pályázat felbontásakor ismertetni kell az ajánlattevők nevét (megnevezését), lakóhelyét (székhelyét), valamint azokat a főbb számszerűsíthető adatokat, amelyek az elbírálásnál értékelésre kerülnek. A pályázatok felbontásáról és ismertetéséről az ajánlatkérő jegyzőkönyvet készít.

**20. Az ajánlati kötöttség időtartama:**

Az ajánlattevők az ajánlatukhoz a 8. pontban részletezett telekalakítási eljárás jogerős lezárásától számított 60 napig kötve vannak.

Az ajánlati kötöttség az ajánlattételi határidő lejártakor áll be. A pályázó az ajánlatát az ajánlati kötöttség beálltáig vonhatja vissza.

**21. A pályázati tárgyalás ideje:**

2016. szeptember 28. (szerda) 10:00 óra

**22. A pályázati tárgyalás helye**:

Zalaszentgróti Közös Önkormányzati Hivatal Deák Ferenc Terem (8790 Zalaszentgrót, Dózsa Gy. u. 1.)

**23. A pályázati tárgyalás szabályai:**

A pályázati tárgyaláson kizárólag azon ajánlattevő vehet részt, akinek az ajánlatát az ajánlatkérő nem minősítette érvénytelennek.

A pályázati tárgyalás keretében - mind a telekrész, mind pedig az épület vonatkozásában - előre meg nem határozott számú fordulóban licit kerül lebonyolításra, mely során az ajánlatokat legalább a licitet levezető személy által meghatározott összeggel lehet változtatni. A pályázati eljárást azon ajánlattevő nyeri meg, aki vagy amely a pályázati kiírásban meghatározott bírálati szempont szerinti legkedvezőbb ajánlatot adta. Amennyiben a beérkezett, illetve a pályázati tárgyalás során megtett ajánlatok összege megegyezik, és új ajánlatot egyik ajánlattevő sem tesz, úgy a tárgyalást levezető személy a nyertes ajánlattevőt sorsolással állapítja meg.

Amennyiben a pályázati felhívásra egyetlen érvényes ajánlat érkezik, úgy a kiíró a pályázati tárgyalás megtartásától eltekinthet.

A pályázati tárgyalásról jegyzőkönyv készül, amelynek tartalmaznia kell a pályázati tárgyalás lényeges körülményeit.

**24. Az eredményhirdetés tervezett időpontja és módja:**

A levezető személy a pályázat eredményét a pályázati tárgyaláson kihirdeti. Amennyiben pályázati tárgyalásra nem kerül sor, úgy a nyertes ajánlattevő személye a bontási eljárás során kerül kihirdetésre.

**25. A szerződéskötés tervezett időpontja:**

A szerződés megkötésére a 8. pontban rögzített telekalakítási eljárás jogerős lezárásától számított 60 napon belül kerül sor, melynek mindennemű költségét a vevő viseli.

A vevő a vételár teljes összegét a szerződéskötéssel egyidejűleg köteles az eladó részére megfizetni.

Amennyiben a pályázat nyertese valamely okból visszavonja vételi szándékát az ajánlati kötöttség ideje alatt, vagy nem köti meg az adásvételi szerződést a fenti határidőn belül, a pályázati biztosítékot elveszti, és a kiíró döntése szerint helyébe a pályázat 2. helyezettje lép.

**26. Egyéb feltételek:**

A pályázat kiírója fenntartja jogot arra, hogy a pályázati kiírást indokolás nélkül eredménytelennek nyilvánítsa, illetve az ajánlatok benyújtására nyitva álló határidőig módosítsa vagy visszavonja.

A pályázónak a pályázati kiírás feltételeinek elfogadásáról és az ellenszolgáltatás teljesítéséről a pályázati ajánlatában nyilatkoznia kell.

A pályázó ajánlatának benyújtásával hozzájárul adatainak a pályázat kiírója és annak megbízásából a pályázat lebonyolításában részt vevő személyek általi kezeléséhez.

A pályázat kiírója tájékoztatja a pályázókat, hogy a nemzeti vagyonról szóló 2011. évi CXCVI. törvény 14. § (2) bekezdése értelmében a helyi önkormányzat tulajdonában lévő ingatlan értékesítése esetén - a (3)-(4) bekezdésben foglalt kivétellel - az államot minden más jogosultat megelőző elővásárlási jog illeti meg.

**Zalaszentgrót**, 2016. augusztus 12.

 **Baracskai József s.k.**

 polgármester

 **Zalaszentgrót Város Önkormányzata**

1. számú melléklet

****